En 18-årig mand stjal i nat en nummerplade fra en politibil, men få sekunder efter blev han anholdt af en hundepatrulje.

Det var ikke længe, at en 18-årig mand var på fri fod, da han i nat besluttede sig for at stjæle en nummerplade fra en politibil i Esbjerg.

Ifølge Syd- og Sønderjyllands Politi rev manden nummerpladen af bilen med plastikholder og løb afsted, men ikke mere end 100 meter væk holdt en hundepatrulje, som han løb lige i armene på.

Nogle venner havde sagt, at han ikke turde at stjæle den. Nikolaj Hølmkjær, vagtchef hos Syd- og Sønderjyllands Politi

Manden blev kørt på politistationen, hvorefter han blev løsladt.

- Han forklarede, at nogle venner havde sagt, at han ikke turde at stjæle den. Det gjorde han, så det skulle han lige bevise, fortæller vagtchefen hos Syd- og Sønderjyllands Politi til TV SYD.

Ifølge politiet var det dog ikke kun uheld, at manden ikke lykkedes med sit tyveri. Selv hvis hundepatruljen ikke havde været der, var det næppe gået godt for ham.

- Det er altså for dumt. Han blev opdaget efter få sekunder, og selv hvis vi ikke havde opdaget det, er der overvågningskameraer i hele Skolegade, siger vagtchef Nikolaj Hølmkjær til JydskeVestkysten.

Manden står nu til at få en bøde for tyveri.